送吳使君
作者：李新
朝代：宋

paragraphs: 西南世家無十族，吳范生兒長食肉。
虎頭犀骨初長成，閉門教草三千牘。
傳來舊物凌雲筆，楷字君王無第一。
墨池染盡俱拙人，柿葉學成幾失實。
聞道甘棠陰已密，相共政聲同一律。
玉壺盈尺不消冰，清峻照人常慘慄。
歸侍安車幅巾叟，石建板輿憐白首。
二年贏得倚欄干，醉看紅梅霜雪後。
草玄故人偏嗜酒，試拚黄金追百斗。
芋魁榿木的然成，丙穴郫筒依舊不。
行舟牽挽由來有，十倍青衿折楊柳。
未容學舍鞠園蔬，歲月用陶燕許手。
駑驂無取休推轂，二十四蹄肥苜蓿。
近時牙頰惜春風，吾曹易效窮途哭。